'A profunnetata medie d'u mare d'u Nord jè ind'à ll'ordene de le 100 metre, cu 'na profunnetata masseme de 700 metri, ed otre aree picche profunne jndre cui se pòtene acchijare pure mène de 15 m. 'U mare d'u Nord se iacchije suse a quidde ca ère 'u punde de aunìone 'mbrà ttréde placche tettoneche continendale ind'ò prime periode de ll'Ere Paleozoiche. Movimènde de le faglie associate a quiste fenomene pòtene angore ôsce causare terremote e piccele tsunami. Le caratteristeche d'a coste sonde però 'u resultate de movimènde glaciale, cchiù ca tettonece. Le profunne fiorde sonde l'espressione cchiù comune de le coste settendrionale, mendre le coste meridionale sonde quagghiate p'a granna vanne da praje rènôse e distese de fanghe. Quiste vanne chianeggiande sonde assaje esposte a 'u rischie de granne junèle, specialmènde a causa de le tembeste associate a le maree. Comblesse sisteme de dighe sonde state quagghiate ind'ò timbe pe' proteggere le vanne costiere.